पार्टनर के शरीर की जरूरतों को समझें, मां बनने के बाद बदल जाती हैं महिला की इच्छाएं
पीएमएस के दौरान और बच्चे के जन्म के बाद महिला की फिजिकल रिलेशन की इच्छा क्यों नहीं होती, इसके बारे में बता रहे हैं सेक्सोलॉजिस्ट डॉ. राजन भोसले।
फिजिकल रिलेशन तब और मुश्किल भरा हो जाता है जब दोनों पार्टनर में से कोई एक फिजिकली सेक्शुअल रिलेशन के लिए तैयार नहीं होता। पीएमएस के दौरान और बच्चे के जन्म के बाद महिला की फिजिकल रिलेशन की इच्छा क्यों नहीं होती, इसके बारे में बता रहे हैं सेक्सोलॉजिस्ट डॉ. राजन भोसले।
पीएमएस के दौरान मेरा गुस्सा, चिड़चिड़ाहट बढ़ जाता है। इसका असर हमारे सेक्शुअल रिलेशन पर भी पड़ने लगा है। मैं पति के साथ सहयोग करने के बजाय खीझने लगती हूं। मैं पीएमएस के बारे में जानना चाहती हूं कि किस तरह इस दौरान मैं खुद को शांत रख सकती हूं।
आपकी समस्या नई नहीं है। प्रीमेंस्ट्रुअल सिंड्रोम (पीएमएस) महिलाओं की एक आम समस्या है। इसके कारण महीने के कुछ दिनों में महिलाओं में चिड़चिड़ापन, गुस्सा, तनाव, निराशा, थकान, सिरदर्द, पैरों में सूजन, ब्रेस्ट का हेवी होना जैसी समस्याएं देखने को मिलती हैं। पीएमएस का असर महिलाओं के मूड, काम और सेक्शुअल लाइफ पर भी पड़ता है।
कई महिलाएं इस प्रॉब्लम के बारे में नहीं जानतीं, जिसके कारण रिश्तों में तनाव बढ़ता जाता है। महिला खुद अपने शरीर में होने वाले बदलावों को नहीं समझ पाती और पति को भी समझ नहीं आता कि अचानक पत्नी के स्वभाव में ये बदलाव कैसे आ गया।
पीएमएस की प्रॉब्लम से बचने के लिए सबसे पहले अपने शरीर को समझें। पीरियड्स साइकिल का कैलेंडर बनाएं। इसके अनुसार पीएमएस के टाइम चार्ट बनाएं। जब आपको पीएमएस टाइम पता चल जाए तो उस दौरान खुद को खुश रखने की कोशिश करें। आपको जो काम अच्छा लगता है वो करें। म्यूजिक सुनें, मनपसंद फूड का लुत्फ उठाएं, पार्टनर के साथ क्वालिटी टाइम बिताएं। जब आपका मूड अच्छा होगा तो सेक्शुअल रिलेशन के लिए आप खुद को तैयार कर पाएंगी।
पीएमएस के दौरान हेल्दी सेक्शुअल रिलेशन से आपका तनाव, गुस्सा, चिड़चिड़ापन दूर होगा। पार्टनर को भी पीएमएस के बारे में बताएं, ताकि इस दौरान यदि वो आपके व्यवहार में इस तरह के बदलाव देखें तो समझ जाएं कि आप पीएमएस के प्रेशर से गुजर रही हैं।
पीएमएस के दौरान फोरप्ले के लिए ज्यादा समय निकालें। पार्टनर जब आपको पैम्पर करेंगे तो फील गुड हॉर्मोन रिलीज होगा जिससे आप अच्छा महसूस करेंगी। जो महिलाएं पीएमएस के संकेतों को पहचान कर उनसे बचने के उपाय करती हैं, उनके लिए ये टाइम उतना तकलीफदेह नहीं होता। पार्टनर से इस बारे में बात करके आप उन्हें इसके लिए तैयार कर सकती हैं कि वो आपकी स्थिति को समझें और आपका ध्यान रखें।
मां बनने के बाद मेरी फिजिकल रिलेशन की इच्छा नहीं होती जिससे पति चिढ़ जाते हैं। उनका मानना है कि अब मैं उनका ध्यान नहीं रखती। मैंने कई बार कोशिश की, लेकिन अब मुझे पहले की तरह संबंध बनाने की इच्छा नहीं होती। बच्चे को जन्म देने के बाद क्या ऐसा हर महिला के साथ होता है? क्या मैं पहले तरह अब सेक्शुअल रिलेशन को एंजॉय कर पाऊँगी? 
मां बनने के बाद महिलाओं के साथ ऐसा होना आम बात है। इसकी वजह प्रोलैक्टिन हॉर्मोन और बच्चे के प्रति अटूट प्यार है। मां बनने के बाद महिलाओं के शरीर में प्रोलैक्टिन हॉर्मोन का लेवल बढ़ जाता है, जिसके कारण उनके स्तनों में दूध आने लगता है, उनकी सेक्स की इच्छा नहीं होती। उस समय बच्चा ही मां की प्राथमिकता होता है।
मां बानने के कुछ महीने बाद तक महिलाओं को पीरियड्स नहीं होते। इसकी भी यही वजह है कि महिला का शरीर उस दौरान फिर से मां बनने के लिए तैयार नहीं होता। ऐसे में फिजिकल रिलेशन बनाने की उसकी इच्छा नहीं होती।
धीरे-धीरे जब प्रोलैक्टिन हार्मोन का लेवल कम हो जाता है और दूध बनना भी कम होने लगता है, तो महिला को फिर से फिजिकल रिलेशन बनाने की इच्छा होने लगती है।
बच्चे के जन्म के कुछ महीने बाद तक पति को पत्नी की स्थिति को समझना चाहिए और अपनी भावनाओं पर कंट्रोल रखना चाहिए। इस समय यदि पति-पत्नी दोनों बच्चे को प्राथमिकता समझें तो उनके रिश्ते में खुशियां बढ़ जाएंगी।
डॉ. राजन भोसले, एमडी
प्रोफेसर एंड एचओडी, सेक्सुअल मेडिसिन डिपार्टमेंट, केईएम हॉस्पिटल एंड जी. एस. मेडिकल कॉलेज
सेक्स सीरियसली के लिए अपने सवाल इस आईडी पर भेजें: db.women@dbcorp.in
सब्जेक्ट लाइन में सेक्स सीरियसली लिखना न भूलें